Carsten Hansen (S), 2013-05-15:
Det er jo sådan, at vi fra sag til sag arbejder sammen med Folketingets partier på de steder, hvor det kræver flertal.
Jeg tror ikke, at man i landdistrikterne interesserer sig for strategi, men man interesserer sig for handling.
Jeg kan sige – hvilket jeg i øvrigt har nævnt for hr. Thomas Danielsen ganske mange gange – at vi i vores vækstpolitik arbejder ud fra tre principper for udvikling og vækst i landsbyerne og i landdistrikterne.
Principperne handler om, at man skal se på væksten i land og by i en sammenhæng, og at man skal bygge på de lokale ressourcer og muligheder.
Og så skal vi understøtte den spirende vækst med økonomi, hvilket vi jo har gjort med LAG-midler og alt muligt andet, hvor vi har understøttet det lokale erhvervsliv. Så på den måde inddrager vi hinanden.
Nu skal vi til at diskutere, hvordan man fordeler fondsmidlerne fra EU i den kommende periode, og der er Folketingets partier også inddraget.
Så der er løbende en diskussion med Folketingets partier.
Så jeg forstår ikke, hvor hr. Thomas Danielsen vil hen med sit spørgsmål.
Jeg tror, vi deler bekymringen for, at der opstår parallelsamfund, bandekriminalitet og den kriminalitet, der følger med det.
Det tror jeg at alle her i Folketinget gør.
Jeg erkender, at det, den tidligere regering lavede sammen med Dansk Folkeparti, var et skridt, som man har taget.
Jeg er ikke helt enig i, at man kun skal nøjes med de tre kriterier.
Derfor har jeg taget uddannelseskriteriet med.
Jeg tror, at fru Fatma Øktem er enig med mig i, at uddannelse er hele nøglen til at få sig et job.
Vi kommer til at stå med den udfordring, at fremadrettet er der alt for mange ufaglærte, og der er for få faglærte, når vi når 2020, så her er et vigtigt område.
Der er grobund for bandeøkonomi og for sort økonomi, hvis man har et lavindkomstområde.
Derfor har vi ikke taget de tre kriterier væk, men vi er faktisk kommet med to nye, som supplerer, således at man kan sætte ind på alle fem områder.
Jeg vil i dag ikke nævne, hvilke områder der ryger ud, for jeg har ikke listen hos mig, men jeg synes, det er fair at sige, når regeringen spiller ud, at vi ved, at der kommer lidt færre på, men vi er jo ikke færdige med forhandlingerne.
Der kommer nye tal til oktober, og så kan der faktisk komme flere på end de 29, som vi har nævnt.
Nu skal vi jo lige se, hvordan det går med forhandlingerne.
Jeg synes, at vækstpakken jo er et meget godt eksempel på, at Folketingets partier er inddraget i arbejdet med det.
Der har vi jo afskaffet hr. Lars Løkke Rasmussens kørselsafgift.
Det var jo imponerende, at Venstre også ville være med på det.
Og vi har jo også sat de to gange 200 mio. kr., altså 400 mio. kr., ekstra om året af til at få revet nogle af alle ruinerne ned, få byrenoveret, få repareret og få byfornyet mange af vores huse.
Og så vil jeg sige, at vi har det sådan, at vi ikke tror, at dem ude i vores yderområder er interesseret i spørgsmål om strategi, de er interesseret i, om vi rent faktisk gør en indsats for landdistrikterne.
Der har jeg jo også tidligere i dag redegjort for, at vi faktisk har gjort rigtig mange ting: Det gælder i forbindelse med infrastruktur, det er 285 mio. kr., og omfordelingen i forhold til udligningsordningen, det er 400 mio. kr., i forhold til fleksboligerne, i forhold til de to gange 200 mio. kr., jeg har nævnt nu, og i forhold til at vi faktisk fjerner kørselsafgifterne og ændrer på planloven.
Så her er konkrete beviser på, at vi handler, og at vi lytter, og at vi handler igen.